Projektas

MOLĖTŲ RAJONO SAVIVALDYBĖS

IR UŽDAROSIOS AKCINĖS BENDROVĖS „JUODELIAI“

BENDRADARBIAVIMO SUTARTIS

2019 m. d. Nr.

Molėtai

 Molėtų rajono savivaldybė (toliau – Savivaldybė), adresas: Vilniaus g. 44, Molėtai, atstovaujama savivaldybės mero Stasio Žvinio, veikiančio pagal Molėtų rajono savivaldybės tarybos 2019-01-....... sprendimą Nr. B1-........ „Dėl.........................................................................“, ir uždaroji akcinė bendrovė „Juodeliai“, įmonės kodas 165746625, adresas: Gedimino g. 30, Marijampolė, (toliau – Bendrovė), atstovaujama generalinio direktoriaus Andriaus Zimnicko, veikiančio pagal bendrovės įstatus (toliau kartu vadinamos Šalimis), o kiekviena atskirai – Šalimi), siekiant sudaryti palankias sąlygas privačioms investicijoms bei užtikrinti efektyvų biudžetinių lėšų skirtų investicijoms, panaudojimą, sudarė šią bendradarbiavimo sutartį (toliau – Sutartis).

I. SUTARTYJE VARTOJAMOS SĄVOKOS IR JŲ AIŠKINIMAS

1. Sutartyje, jos prieduose, papildymuose, pakeitimuose ar papildomuose susitarimuose didžiąja raide rašomos sąvokos turi žemiau nurodytas reikšmes, išskyrus atvejus, kai kitokią prasmę joms suteikia kontekstas.

2. Savivaldybės investicijos – visos pagal Sutartyje numatytus Savivaldybės įsipareigojimus atliekamos Lietuvos valstybės, Savivaldybės, ir Savivaldybės kuruojamos investicijos.

3. Gamybinė teritorija - teritorija, esanti Videniškių sen., Smėlinkos k. 2A (žemės sklypo unikalus numeris 4400-0317-1317) ir Smėlinkos k. 11 (žemės sklypo unikalus numeris 4400-0296-2985).

4. Susijusi teritorija – žemės sklypai, esantys Videniškių sen., Smėlinkos k. 6 (žemės sklypo unikalus numeris 4400-1491-9778, 0.8942 ha), Smėlinkos k. 7 (žemės sklypo unikalus numeris 4400-0985-1188, 2.15ha), Smėlinkos k. 2, (žemės sklypo unikalus numeris 6267-0003-0214, 0.1574ha).

5. Nauja darbo vieta – Investicijų projektu tiesiogiai sukurta darbo vieta, kurioje įdarbintas darbuotojas dirba pagal neterminuotą darbo sutartį visą darbo laiką.

6. Investicijų projektas – Sutarties 12.5. punkte nurodyto dydžio pradinė Bendrovės investicija Gamybinėje teritorijoje į ilgalaikį materialųjį turtą, kuriuo Bendrovė sukurs ne mažiau nei Sutarties 12.6. punkte nurodytą Naujų darbo vietų skaičių ir jas išlaikys ne trumpiau nei 10 metų.

7. Sutartis neturi būti aiškinama kurios nors Šalies naudai ar nenaudai dėl jos vaidmens ar dalyvavimo rengiant Sutartį. Derybas dėl Sutarties vedė, tarėsi, kruopščiai išanalizavo ir Sutarties nuostatas visiškai suprato abi Šalys.

II. SUTARTIES DALYKAS IR TIKSLAS

8. Šia sutartimi Šalys įsipareigoja veikti bendrai vykdant Sutartyje numatytas veiklas, kuriomis siekiama parengti Gamybinę ir Susijusią teritoriją Bendrovės veiklos vykdymui, įrengti tam reikalingą infrastruktūrą, sukurti naujas darbo vietas Molėtų rajono ir kitų rajonų gyventojams.

9. Ši Sutartis yra sudaroma siekiant nustatyti veikloms įgyvendinti reikalingus darbus, šalių teises, pareigas ir atsakomybę. Šioje sutartyje numatytai veiklai vykdyti nėra steigiamas naujas juridinis asmuo.

10. Šios sutarties pagrindu nėra sukuriama bendroji dalinė nuosavybė.

11. Šia sutartimi sutariama, kad bendrus reikalus Šalys tvarko kartu.

III. BENDROVĖS ĮSIPAREIGOJIMAI

12. Bendrovė įsipareigoja:

12.1. iki 2019 m. ................ d. pateikti rašytinį laidavimą, kad, Savivaldybei įvykdžius šioje sutartyje prisiimtus įsipareigojimus, Bendrovė medienos apdirbimo gamybinę veiklą Gamybinėje teritorijoje tęs ne mažiau kaip 10 metų;

12.2. iki 2019 m. ................ d. pateikti įgyvendinamo Investicijų projekto supaprastintą investicinį projektą;

12.3. iki 2019 m. ............... d. pasirašyti dovanojimo/perdavimo nuosavybės teise Savivaldybei sutartį dėl Susijusioje teritorijoje esančių žemės sklypų, kurių unikalūs numeriai 4400-0985-1188, 4400-1491-9778 ir 6297-0003-0214, perleidimo Savivaldybei, sukurdama teisinį pagrindą Savivaldybei šiuose sklypuose vykdyti projektavimo ir inžinerinės infrastruktūros įrengimo darbus. Žemės sklypai dovanojami su sąlyga, kad Savivaldybė įvykdys šioje Sutartyje numatytus savo įsipareigojimus, nurodytus Sutarties 18.1-18.5. Minėtų įsipareigojimų (sąlygos) neįvykdžius dėl Savivaldybės kaltės, Bendrovė turės teisę kreiptis į teismą ir prašyti dovanojimo/perdavimo nuosavybės teise Savivaldybei sutartį panaikinti ir žemės sklypus grąžinti Bendrovės nuosavybėn.

12.4. nuo 2021 m. sausio 1 dienos pradėti medienos apdirbimo gamybinę veiklą Gamybinėje teritorijoje. Dėl objektyvių, nuo Bendrovės nepriklausančių priežasčių neįvykdžius šio punkto įsipareigojimų, šis terminas gali būti pratęstas Šalių raštišku susitarimu iki 12 mėnesių;

12.5. planuoti į Gamybinę teritoriją iki 2022 m. gruodžio 31 dienos investuoti ne mažiau kaip .....milijonų eurų;

12.6. planuoti Gamybinėje teritorijoje iki 2022 m. gruodžio 31 dienos sukurti ir 10 metų išlaikyti ne mažiau kaip ...... Naujų darbo vietų. 10 metų laikotarpis skaičiuojamas nuo pirmosios darbuotojo priėmimo į sukurtą Naują darbo vietą dienos;

12.7. iki 2019 m. gruodžio 31 d. gauti statybos leidimus Gamybinėje teritorijoje planuojamiems statiniams statyti;

12.8. bendradarbiauti su Savivaldybės darbuotojais, laiku teikti visą prašomą būtiną informaciją, iš anksto suderinus sudarys sąlygas jiems apžiūrėti ir stebėti vykdomus darbus Gamybinėje teritorijoje ir savo veiklą, susijusią su šios Sutarties vykdymu, susipažinti su dokumentais, susijusiais šios sutarties vykdymu, nedelsiant šalinti visus trūkumus, susijusius su šios sutarties vykdymu;

12.9. savo veiklą vykdyti griežtai laikantis visų gamtosauginių ir higienos reikalavimų, nustatytų atitinkamais teisės aktais, Gamybinėje teritorijoje įvykus avarijai ar įvykiui dėl Bendrovės kaltės, dėl kurio kyla grėsmė aplinkiniams gyventojams ar gamtai, nedelsiant imtis visų įmanomų priemonių, kad žala aplinkai ar visuomenei būtų kuo mažesnė arba jos būtų išvengta;

12.10. Savivaldybei raštu pareikalavus, per Savivaldybės nurodytą protingą terminą pateikti dokumentus, patvirtinančius Bendrovės įsipareigojimų vykdymo veiksmus, padarytų investicijų dydį ir sukurtų darbo vietų skaičių ar kitą informaciją, kuri reikalinga tinkamam Sutarties vykdymui kontroliuoti;

12.11. Pateikti paraišką AB ESO 5,5 MW elektros energijos galiai Gamybinėje teritorijoje įrengti ir sudaryti su AB ESO ir Savivaldybe trišalę paslaugos sutartį dėl Naujojo vartotojo elektros įrenginių prijungimo prie operatoriaus elektros tinklų.

12.12. Kasmet ne vėliau kaip iki einamųjų metų gruodžio 1 d. teikti Savivaldybei iš anksto su Savivaldybe suderintos formos priežiūros ataskaitas apie šia Sutartimi Bendrovės prisiimtų įsipareigojimų vykdymą;

13. Dėl objektyvių, nuo Bendrovės nepriklausančių priežasčių, neįvykdžius Sutartyje numatytų įsipareigojimų, Sutarties 12.5. ir 12.6. punktuose numatytų įsipareigojimų įvykdymo terminas gali būti pratęstas Šalių raštišku susitarimu iki 12 mėnesių.

14. Šalys susitaria, kad jeigu per 12.6. punkte nurodytą išlaikymo laikotarpį Nauja darbo vieta yra panaikinama ir nesukuriama Nauja darbo vieta ir dėl šios priežasties sumažėja Sutarties 12.6. punkte nurodytas bendras sukurtų Naujų darbo vietų skaičius, laikoma, kad sukurta Nauja darbo vieta nebuvo išlaikyta.

15. Šalys susitaria, kad sukurta Nauja darbo vieta gali būti laisva ne ilgiau kaip 90 kalendorinių dienų iš eilės, bet ne ilgiau kaip 260 kalendorinių dienų per visą Sutarties 12.6. punkte nurodytą išlaikymo laikotarpį. Tuo atveju, kai sukurtoje Naujoje darbo vietoje įdarbintas asmuo yra motinystės (tėvystės) arba vaiko priežiūros atostogose, turi ilgalaikį nedarbingumo lapelį ar pan., laikoma, kad sukurta Nauja darbo vieta yra išlaikyta Sutarties 12.6. punkte nurodytą laikotarpį.

IV. SAVIVALDYBĖS ĮSIPAREIGOJIMAI

16. Savivaldybė savo įsipareigojimus vykdo tik iš anksto suderinus darbų apimtis ir sąmatas su Bendrove.

17. Savivaldybė sutarties 18 punkto įsipareigojimus gali pradėti vykdyti ir vykdo tik jei Bendrovė pateikia įrodymus apie įsipareigojimų, nurodytų Sutarties 12.1., 12.2. ir 12.3. punktuose, įvykdymą.

18. Savivaldybė planuoja ne vėliau kaip iki ............. m. .................. d.:

18.1. suderinus su Lietuvos automobilių kelių direkcija, nuo krašto kelio Nr. 115 Molėtai – Ukmergė į žemės sklypą (unikalus Nr. 4400-0985-1188) organizuoti nuovažos su lėtėjimo/greitėjimo juostomis, atitinkančios visus tokiai nuovažai keliamus reikalavimus, įrengimą;

18.2. Susijusioje teritorijoje įrengti gatvę su asfalto danga iki Gamybinės teritorijos ribos su parkavimo vietomis sunkiajam transportui (konkrečių išmatavimų ir parkavimo vietų skaičiaus nežinome, tad nėra kaip patikslinti);

18.3. sudaryti su Bendrove ir AB ESO trišalę paslaugos sutartį dėl Naujojo vartotojo elektros įrenginių prijungimo prie operatoriaus elektros tinklų;

18.4. pagal trišalę sutartį finansuoti 5,5 MW elektros galios įrengimą su sąlyga, kad Bendrovė sutartimi su ESO įsipareigos ne mažiau kaip 10 metų naudoti šią galią;

18.5. rekonstruoti ar atnaujinti vandentiekio tinklus, kad Bendrovei būtų užtikrintas buitinėms reikmės reikalingo geriamo vandens kiekio tiekimas;

 18.6. atlikti visus reikalingus ir būtinus projektavimo darbus, gauti visus reikalingus leidimus ir suderinimus bei atlikti visus kitus veiksmus, susijusius su Sutarties 18.1-18.5 punktuose numatytų įsipareigojimų įvykdymu;

 18.7. bendradarbiauti su Bendrove, pagal įstatymų nustatytus reikalavimus padėti ir suteikti Bendrovei visokeriopą paramą ir pagalbą, kurios gali reikėti, kad Bendrovė galėtų greitai ir efektyviai investuoti į Gamybinę teritoriją, įskaitant statybos leidimų ir įvairių kitų dokumentų, pažymų ar leidimų, reikalingų Bendrovės veiklai, gavimą, bet tuo neapsiribojant;

 18.8. šioje sutartyje numatytus įsipareigojimus atlikti taip, kad nebūtų trukdomas Bendrovės sutartinių įsipareigojimų vykdymas. Siekiant abipusio bendradarbiavimo bei tikslų įgyvendinimo, prieš kiekvieno atskirai įsipareigojimo, numatyto sutarties 18.1 – 18.5 punktuose, vykdymo pradžią savo ketinamus vykdyti veiksmus bei jų trukmę raštiškai suderinti su Bendrove, sutariant konkrečių darbų, galinčių turėti įtakos Bendrovės įsipareigojimų vykdymui, pradžią bei pabaigą.

19. Šalys sutaria, kad padovanoti žemės sklypai, kurių unikalūs numeriai 4400-0985-1188, 4400-1491-9778 ir 6297-0003-0214, taip pat juose pastatyti statiniai, priklausys Savivaldybei nuosavybės teise ir bus skirti naudotis ne tik Bendrovės reikmėms, bet ir viešam naudojimui.

20. Užtikrinti, kad po Sutarties įsigaliojimo nebus inicijuojami Sutarties sąlygų pakeitimai, pabloginantys Bendrovės padėtį, išskyrus atvejus, kai pasikeičia Lietuvos Respublikos teisės aktai, reglamentuojantys santykius, kylančius iš Sutarties, arba Bendrovė nevykdo sutartinių įsipareigojimų.

21. Bendrovei gavus teisės aktuose nurodytus leidimus ar atitinkamų institucijų sutikimus vykdyti veiklą su įrenginiais, kuriuos Bendrovė įsirengs Gamybinėje teritorijoje, nesudaryti kliūčių tokiai veiklai vykdyti.

V. ŠALIŲ PAREIŠKIMAI IR GARANTIJOS

22. Savivaldybė pareiškia ir garantuoja, kad ji turi visas teises ir įgaliojimus sudaryti Sutartį ir vykdyti savo įsipareigojimus pagal ją, yra gavusi visus privalomus patvirtinimus bei įgaliojimus.

23. Bendrovė pareiškia ir garantuoja, kad yra tinkamai įsteigta ir teisėtai veikianti pagal Lietuvos Respublikos įstatymus, turi visas teises bei įgaliojimus sudaryti Sutartį ir vykdyti savo įsipareigojimus pagal ją, yra gavusi visus būtinus vidaus pritarimus bei sutikimus.

24. Bendrovė pareiškia ir garantuoja, kad jai nėra žinoma apie jokias aplinkybes, kurios galėtų sutrukdyti tinkamą šioje sutartyje prisiimtų įsipareigojimų vykdymą.

VII. ŠALIŲ ATSAKOMYBĖ IR GINČŲ SPRENDIMAS

25. Jei Savivaldybė dėl savo kaltės pagal Sutartį nevykdo ar netinkamai vykdo įsipareigojimus ir neištaiso tokio pažeidimo per laikotarpį, nurodytą Bendrovės atitinkamame pranešime, ir dėl to Bendrovė patiria nuostolius, Savivaldybė privalo juos atlyginti.

26. Jei Bendrovė iki [data] į Gamybinę teritoriją investuoja mažiau kaip [suma] milijonų eurų arba (ir) Gamybinėje teritorijoje sukuria mažiau kaip [skaičius] darbo vietų arba (ir) jeigu Bendrovė ne mažiau kaip [skaičius] sukurtų darbo vietų išlaiko mažiau kaip 10 metų nuo jų sukūrimo, neįgyvendina ar netinkamai įgyvendina Sutarties 12.5. ir 12.6. punktuose planuojamas veiklas arba (ir) jeigu Bendrovė pagal Sutartį nevykdo ar netinkamai vykdo kitus įsipareigojimus ir neištaiso tokio pažeidimo per laikotarpį, nurodytą Savivaldybės atitinkamame pranešime, arba akivaizdžiai galima matyti, kad sutarties Sutarties įsipareigojimai nebus įgyvendinti nustatytu laiku ir apimtimi, Bendrovė per Savivaldybės nustatytą laiką privalo atlyginti visas Savivaldybės išlaidas, patirtas vykdant Savivaldybės investicijas ir Sutarties 18 punkte nurodytas veiklas.

27. Visais atvejais Šalis, pažeidusi šią sutartį, privalo atlyginti kitai Šaliai jos patirtus nuostolius, atsiradusius dėl įsipareigojimų pagal šią sutartį neįvykdymo ar netinkamo jų vykdymo.

28. Jeigu bet kuri Šalis daugiau kaip 6 mėnesius vėluoja vykdyti įsipareigojimus pagal šią sutartį ir per 3 mėnesių laikotarpį kitos Šalies nurodytu būdu neištaiso padėties po to, kai kita Šalis informuoja apie padarytą esminį Sutarties pažeidimą, sutartis gali būti vienašališkai nutraukta ir taikomos Sutarties 25, 26 ir 27 punktuose nurodytos teisinės pasekmės. Apie sutarties nutraukimą šalis privalo pranešti kitai šaliai ne vėliau kaip prieš 60 dienų.

29. Visi dėl Sutarties kylantys ginčai, nesutarimai ar reikalavimai, įskaitant bet kurį klausimą dėl Sutarties egzistavimo, galiojimo ar nutraukimo, neišspręsti geranoriškomis Šalių derybomis, perduodami nagrinėti teismams Lietuvos Respublikos teisės aktų nustatyta tvarka pagal Savivaldybės buveinės vietą.

30. Šalys patvirtina, kad nėra sustabdę ar apriboję savo veiklos, nėra nevykdę įsipareigojimų, susijusių su socialinio draudimo įnašų mokėjimu pagal Lietuvos Respublikos teisės aktus; nėra neįvykdę su mokesčių mokėjimu susijusių įsipareigojimų pagal Lietuvos Respublikos teises aktus, nėra pažeidę sutarties dėl paramos skyrimo iš Europos Bendrijos arba Lietuvos Respublikos biudžeto lėšų.

31. Šalys patvirtina, kad nėra pažeidę jokių įstatymų ar susitarimų (sutarčių), kurių įgyvendinimas reikšmingai paveiktų Šalies įsipareigojimų įvykdymą pagal šią sutartį.

VIII. SUTARTIES GALIOJIMAS, PAKEITIMAS, NUTRAUKIMAS

32. Sutartis įsigalioja nuo jos pasirašymo dienos (pasirašymo diena laikoma data, kai Sutartį pasirašo paskutinioji Šalis, todėl Šalys, pasirašydamos Sutartį, privalo nurodyti jos pasirašymo datą) ir galioja iki visiško Sutarties įsipareigojimų įvykdymo.

33. Sutartis keičiama bendru Šalių susitarimu, kuris sudaromas raštu ir yra neatskiriama Sutarties dalis. Sutarčiai pakeisti reikalingas Molėtų rajono savivaldybės tarybos pritarimas.

34. Jeigu iki Sutarties įvykdymo termino pabaigos iš konkrečių aplinkybių Šalis gali numanyti, kad kita Šalis pažeis ar bus akivaizdūs požymiai, kad nebus galimybių pilnai įgyvendinti sutartyje nurodytus įsipareigojimus (aplinkybės turi būti pagrįstos objektyviais įrodymais ir faktais), Sutartis gali būti nutraukta ir taikomos Sutarties 25, 26 ir 27 punktuose nurodytos teisinės pasekmės.

IX. NENUGALIMOS JĖGOS APLINKYBĖS

35. Nenugalimos jėgos aplinkybės reiškia bet kokį įvykį, kurio konkretų įsipareigojimą privalanti vykdyti Šalis pagrįstai negali kontroliuoti ir kurio ši šalis negalėjo numatyti ar išvengti, ir kuris daro visiškai ar iš dalies neįmanomą minėtos Šalis įsipareigojimo vykdymą. Lėšų trūkumas arba negalėjimas įvykdyti piniginių įsipareigojimų nėra laikomi nenugalimos jėgos aplinkybėmis. Šalys vadovaujasi Lietuvos Respublikos Vyriausybės 1996 m. liepos 15 d. nutarimo Nr. 840 „Dėl atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“ nuostatomis.

36. Šalies nesugebėjimas įvykdyti šioje sutartyje numatytų įsipareigojimų dėl nenugalimos jėgos aplinkybių nėra laikomas sutarties pažeidimu arba įsipareigojimų nevykdymu, jei nenugalimos jėgos aplinkybių poveikį patyrusi Šalis dėjo visas galimas pastangas siekdamas sumažinti dėl tokių aplinkybių patiriamą žalą arba panaudojo visas būtinas priemones siekdamas įvykdyti savo įsipareigojimus pagal šią sutartį.

37. Iškilus nenugalimos jėgos aplinkybėms, jų poveikį patyrusi Šalis ne vėliau kaip per 10 darbo dienų nuo aplinkybių atsiradimo momento privalo pateikti kitai šaliai išsamų raštišką pranešimą, kuriame nurodo visą įmanomą informaciją, susijusią su sutartinių įsipareigojimų vykdymo sutrikimais, įskaitant informaciją apie nenugalimos jėgos poveikį šalies gebėjimui vykdyti sutartinius įsipareigojimus, nenugalimos jėgos aplinkybių atsiradimo ir numatomo išnykimo datą bei laikotarpį, reikalingą šių aplinkybių sukeltoms pasekmėms pašalinti.

38. Pasibaigus nenugalimos jėgos aplinkybėms, jų poveikį patyrusi Šalis kaip įmanoma greičiau praneša apie tai kitai Šaliai ir nurodo savo sutartinių įsipareigojimų vykdymo atnaujinimo datą.

IX. KITOS NUOSTATOS

39. Šalys užtikrina, kad būtų imtasi visų reikiamų priemonių ir suteikta visa reikiama pagalba siekiant išvengti abipusių nuostolių arba juos sumažinti.

40. Kiekviena Šalis privalo nedelsiant, bet ne vėliau kaip per 3 dienas, raštu teikti informaciją apie aplinkybes, kurios trukdo tinkamai vykdyti Sutartį. Visi Šalių vienas kitam perduodami pranešimai turi būti siunčiami paštu arba elektroniniu paštu šioje sutartyje nurodytais adresais arba, jeigu Šalys yra raštu informavę vienas kitą apie tų adresų pasikeitimus, kitais, Šalių vienas kitam nurodytais, adresais. Pranešimai taip pat gali būti perduodami kitai Šaliai pasirašytinai.

41. Siekiant išvengti abejonių, patvirtinama, kad Sutartis neapriboja Bendrovės teisių gauti kitų lengvatų, finansavimo ar kitų išmokų iš kitos šalies, įskaitant valstybės institucijas.

42. Jeigu bet kuri Sutarties nuostata ar jos taikymas yra visiškai arba iš dalies pripažinti ar laikomi negaliojančiais, niekiniais ar neturinčiais teisinės galios, Šalys turi pakeisti Sutartį taip, kad pasiektų, kiek tai įmanoma, tą patį ekonominį efektą. Jeigu Šalys nepakeičia Sutarties, negaliojanti, niekinė ar neturinti teisinės galios nuostata bus laikoma panaikinta, o likusios Sutarties nuostatos toliau visiškai galios. Siekiant išvengti abejonių, patvirtinama, kad bet kurios Sutarties nuostatos negaliojimas, neteisėtumas ar teisinės galios neturėjimas neturi įtakos bet kurios kitos Sutarties nuostatos galiojimui.

43. Sutartis yra privaloma ir galioja kiekvienos Šalies teisių perėmėjui, bet negali būti perduodama bet kam be kitos Šalies išankstinio rašytinio sutikimo.

44. Sutarčiai taikomi Lietuvos Respublikos įstatymai.

45. Sutartis yra sudaryta 2 (dviem) vienodais, teisinę galią turinčiais egzemplioriais lietuvių kalba po vieną kiekvienai Šaliai.

Molėtų rajono savivaldybė UAB „Juodeliai“

Vilniaus g. 44, Molėtai Įmonės kodas: 165746625

Tel. 8 383 54763 PVM m. k.: LT657466219

El. p. info@moletai.lt , <http://moletai.lt> Gedimino g. 30, Marijampolė LT-68305

 Tel.: (+370) 343 512 01

 El. p.: juodeliai@juodeliai.lt

 Svetainė: [www.juodeliai.com](http://www.juodeliai.com/lt)

Meras Stasys Žvinys Generalinis direktorius Andrius Zimnickas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_